Kaliňák, Robert, podpredseda vlády a minister vnútra SR (2012-05-09):
Ďakujem pekne. Ja rozumiem, že sa bojíte toho, že čo vám na to poviem, čo ste porozprávali. Pán poslanec, chcem vám povedať, že viete, demokracia je na to, že hovoríme, že názor je iný. A keď hovoríte, že je hlúpy, to je preto, že vám dochádzajú argumenty, to je vtedy. Vtedy sa uchyľujete k takým veciam. Povedali ste, že to sú hlúposti. No, však to je presne to isté. Po druhé, pani kolegyňa prvá reagovala nie na mňa, ale na pani Tomanovú vo faktickej, čo sa tiež nesmie. Takže najprv si urobte poriadok vo vašom klube. Chcem povedať pánovi poslancovi Galkovi, za ten megaúspech, o ktorom ste hovorili, vďačíme predovšetkým vám. Takže sa chceme poďakovať. Totižto ľudia mali vo veľmi skorej dobe možnosť posúdiť štyri roky našej vlády a dva roky vašej vlády. A my sme tu už boli. My sme svoje účty už skladali aj po štyroch rokoch. A keď to porovnám, my sme po štyroch rokoch vlády získali zásadne viacej hlasov, ako keď sme začínali vládnuť. Vy ste v podstate ledva preliezli do parlamentu a to ste prichádzali do vlády s dvanástimi percentami. Čiže tam je presne to, kedy volič vidí, ako kto pracuje, a my sme po štyroch rokoch mali viacej percent, ako keď sme sa do vlády dostali. Teraz budeme o ďalšie roky v súvislosti s tým bojovať. Pán poslanec Hlina, áno, sú veci, ktoré asi nie sú úplne systémové, i keď program Divých makov nepovažujem za nesystémový, ktorý je systémový. Venuje sa práve vyťahovaniu rómskych detí talentovaných z osád, dávanie im proste určitých donorov, ktorí im donorujú ich vzdelanie, a mnohí z nich dnes študujú na zahraničných, umeleckých a podobných školách. Čiže môžete ten projekt nazvať nesystémový, mne sa páči. Ale rovnako potom mi povedzte, aké systémové riešenie bola otázka v Malackách, ktorú ste robili sám. Mali ste osobný pocit, že chcete prispieť. Ja by som to nenazval, že je to nezmysel. Proste chceli ste osobne ako človek sa zapojiť do riešenia toho problému. Neviem ako vy, ja som s rómskymi deťmi do škôlky chodil, vyrastal som neďaleko osady. To znamená, každý máme nejakým spôsobom, teda drobnej, nenazval by som to osadou, drobného takého zariadenia, a v každom prípade platí, že každý, niekto má aj osobný záujem prispieť k tomu, aby spoznal, o čo ide v tej veci. Či od detstva komunikoval s Rómami, či vie, aká je mentalita a tak ďalej. Ale ísť na konferenciu a v živote si nepodať ruku alebo nesedieť proste v rómskom dome a porozprávať sa poriadne s Rómami, aký je problém, to ten človek môže robiť analýz, koľko chce. Čiže jedna vec sú systémové riešenia, samozrejme. Radi vám ich budeme predstavovať a radi na nich budeme pracovať spolu s vami. Faktom však zostáva, že aj osobný prínos, keď vec, sa jej dotknete, aby ste vedeli, o čom to je, tak potom je to niečo iné. A k výsledkom vám poviem, že nám zásadným spôsobom za štyri roky klesla kriminalita. Teraz opäť narastá, ale práve v oblastiach, kde boli problematické rómske osady, kde dochádzalo často ku konfliktom, došlo zásadne k zníženiu kriminality, keby ste si chceli pozrieť štatistiky, ktoré sú teda, samozrejme, neodškriepiteľné. Čiže, samozrejme, môžete reagovať aj faktickými, ale nemusíte sa báť toho, že je to vlastne demokratická diskusia, pán poslanec.